ຜູ້ນຳເກົາຫລີເໜືອ ເດີນທາງໄປຈີນ
ຜູ້ນຳເກົາຫລີເໜືອ ໄດ້ເດີນທາງໄປຢ້ຽມຢາມຈີນ ຊຶ່ງຈະເປັນການຢ້ຽມຢາມຄັ້ງທຳອິດ ຂອງຜູ້ນຳເກົາຫລີເໜືອ ນັບແຕ່ປີ 2006 ເປັນຕົ້ນມາ
ສື່ມວນຊົນເກົາຫລີໃຕ້ກ່າວວ່າ ທ່ານກິມຈົງອີລ ຜູ້ນຳເກົາຫລີເໜືອອາດ ໄດ້ເດີນທາງໄປຍັງປະເທດຈີນ ຊຶ່ງເປັນການເດີນທາງໄປຕ່າງປະເທດທີ່ ບໍ່ສູ້ມີຂຶ້ນນັ້ນ ອົງການຂ່າວ Yonhap ລາຍງານຂ່າວໃນວັນຈັນມື້ນີ້ວ່າ ລົດໄຟຫຸ້ມເກາະພິເສດຂະບວນນຶ່ງໄດ້ແລ່ນໄປຮອດເມືອງຊາຍແດນ Dandong ຂອງຈີນ ໃນລາຍງານຂ່າວທີ່ລະອຽດນັ້ນYonhap ກ່າວວ່າທ່ານຄິມຈະໄປນອນພັກແຮມຄືນຢູ່ເມືອງ Dalian ກ່ອນຈະເດີນທາງຕໍ່ໄປຍັງນະຄອນຫລວງປັກກິ່ງ ອົງການຂ່າວ Yonhap ກ່າວວ່າ ພວກເຈົ້າໜ້າທ່ີຮັກສາຄວາມປອດໄພຂອງຈີນຫລາຍຮ້ອຍຄົນໄດ້ປິດລ້ອມບໍລິເວນອ້ອມສະຖານີລົດໄຟ ໃນເມືອງ Dandong ນັ້ນໄວ້ ເປັນເວລາຫລາຍຊົ່ວໂມງໃນຕອນເຊົ້າມືດວັນຈັນມື້ນີ້ Yonhap ໄດ້ອອກລາຍງານຂ່າວໃນທຳນອງດຽວກັນນີ້ເມື່ອຫລາຍສັບປະດາຜ່ານມາ ເວົ້າວ່າທ່ານກິມອາດໄດ້ໄປຢ້ຽມຢາມຈີນນັ້ນ ແຕ່ໃນທີ່ສຸດກໍມີການພິສູດວ່າຂ່າວນັ້ນບໍ່ເປັນມູນຄວາມຈິງ ຍັງບໍ່ມີການຢືນຢັນຢ່າງເປັນທາງການໃດໆ ຈາກກະຊວງການຕ່າງປະເທດຈີນ ຫລືວ່າສະຖານທູດເກົາຫລີເໜືອທີ່ປັກກິ່ງ ເນື່ອງຈາກວ່າວັນຈັນ ມື້ນີ້ ເປັນວັນພັກຢູ່ໃນປະເທດຈີນ ຖ້າມີການຢືນຢັນ ກໍໝາຍຄວາມວ່າ ການເດີນທາງຄັ້ງນີ້ຈະເປັນການ ຢ້ຽມຢາມຈີນຄັ້ງທຳອິດຂອງຜູ້ນຳເກົາຫລີເໜືອ ນັບແຕ່ປີ2006 ເປັນຕົ້ນມາ